**НОВ БЪЛГАРСКИ УНИВЕРСИТЕТ**
ДЕПАРТАМЕНТ МАСОВИ КОМУНИКАЦИИ

**Теодора Донкова

ПРОТОКОЛНАТА ПРАКТИКА ПРИ ЖЕНИ ЛИДЕРИ**

**В ЕВРОПЕЙСКАТА ДИПЛОМАЦИЯ И ПОЛИТИКА**

АВТОРЕФЕРАТ

Дисертационен труд за присъждане на образователна и научна степен „доктор“ по професионално направление

3.5. Обществени комуникации и информационни науки

Научен ръководител:

**Проф. д-р Росен К. Стоянов**

София, 2022 г.

**Съдържание на автореферата на дисертационния труд**

I. Обща характеристика на дисертационния труд.

II. Структура и съдържание на дисертационния труд.

III. Приноси на дисертационния труд.

IV. Списък на публикациите, свързани с дисертационното изследване.

**I. Обща характеристика на дисертационния труд.**

**Актуалност и значимост на изследваната проблематика.**

Джендър тематиката бележи висока степен на актуалност в съвремието. На територията на балканите и особено в България тя е белязана с особен драматизъм. В изследванията академизмът е изместен от политическа доминация, а целите и задачите на научното дирене са замазани с евтини популистки лозунги.

Темите свързани с реалната роля на жената в челните зони на проявление в политиката и дипломацията са слабо застъпени и са основани предимно на кабинетна информация. Твърде далече от практиката и без връзка с традиционно добрия опит на българското общество в исторически план.

**а.** **Практическо приложение.**

Настоящият труд е замислен и реализиран с идеята да послужи за практическо помагало. Наблюденията на авторката в процеса на нейната практика в обществения живот и работа в институциите показват сериозен дефицит от достъпни помагала в областта на протокола и церемониала. Налице са драстични и недопустими нарушения на поведение, облекло и аксесоар на дами публични личности, което драстично сваля рейтинги и предварително обезценява българската позиция при срещи и преговори. С публикуването на подобен труд ще се запълни очевидна празнота в този важен сегмент за комуникацията на дамите представящи страната в международните прояви. Не по-малко важно е и дамите в българската политика да се ползват от подобен труд.

**б. Основни параметри на изследването.**

Осъществяване на оптимален обхват за цялостната структура на протоколната практика, церемониал, етикет, начини на въздействие и комуникация.

Целта на изследването е: да изследва и систематизира дейността на жените лидери; да извлече добрите примери в протоколната практика, включително в рамките на националната специфика; да се подпомогне очертаването на основните дефицити в протокола за дамите лидери и публични личности в Република България и тяхното избягване в бъдеще.

Обект на изследване е нивото на развитие на вербалните и невербалните послания в протоколната практика, на жени лидери в европейската и световната дипломация и политика. На базата на изследваните основни понятия и произлизащи успешни практики се изготвят предложения за прилагането им от жени имащи значима позиция в българското общество.

**в. Изследователска теза и хипотези.**

Теза.

Българското общество не разбира и не възприема джендър темата. В общо изградените представи тя е дефинирана като нещо опасно и разграждащо. Като опасност за националната идентичност.

Хипотеза.

1. В България джендър темата би получила по-голяма яснота чрез подобни изследвания представящи конкретни и познати от медиите личности и събития.

**а. Изследователски задачи.**

За реализиране на изследователската теза, в дисертационният труд са очертани следните изследователски задачи:

* Представяне в детайли цялостната структура на протоколната практика, церемониал, етикет, начини на въздействие и комуникация.
* Анализиране на основните вербални и невербални форми на комуникация в протоколната практика.
* Кратък исторически обзор на успешните жени лидери и техните проявления в протоколната практика и методите им на комуникация.
* В контекста на дисертационната теза да се посочат най-подходящите примери на жени лидери.

**б. Методологически инструментариум.**

В работата си дисертантът използва следните изследователски методи и подходи:

* Наблюдение;
* Критичен и качествен анализ на документи, медийни публикации; статистически изследвания, литература и други източници;
* Синтез. Изграждане на нов достоверен продукт на базата на достъпната информация;
* Интердисциплинарен подход;
* Практически подход.

**в. Възприети ограничения.**

* Да не се допускат оценки от страна на изследователя засягащи конкретни персони.
* Да не се използват данни за живи хора в частта, която влияе на изводите.
* Да се използва информация само от официални източници при изграждане на цялостния труд и обобщаващите заключения.
* Да не се съобщават примери, които могат да унижат или обидят.
* Авторката да не се влияе от политическа, културна, верска или расова принадлежност.

**г. Обхват на дисертационния труд.**

Дисертационният труд е структуриран в увод, три глави и заключение, терминологично помагало, използвани съкращения и цитирани източници:

**Увод,** който представя: темата, предметът и целта на изследването; личната мотивация и натрупан опит; очертава обхвата, развива тезата, хипотезите, методологията и ограниченията пред дисертационният труд; конкретните задачи.

**ГЛАВА I.** Разглежда обстойно историята, развитието и същността на комуникацията включително същността и обща характеристика на вербалната и невербалната комуникация, основните подходи към нейното изучаване, вербалната реторика в политиката, облекло, аксесоари, термини и състав, принципи и правила.

**ГЛАВА II.** Посветена е на същността и принципите в протокола: възникване и утвърждаване на протоколната практика; дипломатически и държавен протокол – церемониала като неразделна част от тях; дипломатически срещи, видове; държавно, официално, работно и инкогнито посещения; ролята на протокола при представянето на международни политически събития в обществените медии.

**ГЛАВА III.** Джендър изследване. Изявени жени в обществения живот, дипломацията и политиката в международен и национален план: Жени духовни лидери, водачи и революционери; Жени владетели, политици и дипломати.

**Заключение**. Отразява резултатите и прави основни изводи. Обобщава резултатите от проучването и на базата на статистически данни отразява нарастващата роля на жените в обществения живот, политиката и дипломацията. Приложени са подбрани конкретни примери за успешни кариери на жени, включително българки.

**а. Теоретична и емпирична основа на изследването.**

Теоретичната основа на дисертационният труд са основните разработки на водещи учени в областта невербалната комуникация, протокола и дипломацията публикувани от авторитетни издателства. В използваната литература са включени представители на различни школи отпечатани на конкретни езици и на български.

За емпиричната основа на изследването са използвани резултати от социологически изследвания на „УИН/„Галъп интернешънъл“ и Болкан асист.

**I. Структура и съдържание на дисертационния труд.**

**а. Структура на дисертационния труд.**

Дисертационният труд е с обем 173 страници, от които увод - 9 страници, основен текст – 140 страници, включително и илюстрации към персонажите. Работата е структурирана в три глави и 7 страници заключение. Използваните съкращения, цитираните източници и терминологичното помагало заемат 18 страници.

Използваните източници наброяват общо 204, документи, литература и електронни заглавия. В основния текст са поместени 54 фотографии и 1 таблица.

**б.** **Съдържание на дисертационния труд****.**

Увод.

Задачата в увода е да представи мотивацията на авторката да очертае темата и структурата на изследването. В увода са експонирани и обяснени предметът и целта на дисертационния труд. Поставени са тезите, хипотезите и използваните методи на изследване.

В модерна България през всички установени и утвърдени обществено икономически строеве постепенно и донякъде мъчително са изградени принципите на дипломатическия, държавния протокол и церемониал. Драматичните промени често са заличавали постигнатото. В княжество и царство България протоколът и церемониалът са достигнали и изравнили нормата и нивото на протоколната дейност характерна за Европа. Промените след попадането на страната в съветската зона коренно променят протоколната дейност в рамките на държавата и обществото. Изоставени и забравени са маниерите и правилата от предходния обществено икономически строй.

Авторката е посветила значителна част от трудовата си дейност и творчески интереси на протоколната работа. В процеса на прякото участие обект на наблюдение и анализ са протоколът и комуникацията в официална и служебна среда.

От особен интерес за авторката е да наблюдава действията на жените участнички в процесите на протоколна дейност и комуникация.

Резултатът от изследователската работа представлява особен интерес и носи принос и практическа полза. В периода на така наречения преход се откроиха множество дефицити в протоколната дейност. Особено контрастни са те при проявите на жени на лидерска позиция в рамките на българското общество. Разрушени са старите утвърдени практики, загубени са подготвените експерти и специалисти. На тяхно място се появиха неподготвени, случайно опадали хора. Селекцията на кадри работещи в протокола и комуникациите стават чрез тясно партийни, корпоративни и лични интереси.

Дисертацията проучва значимостта на вербалните и невербалните послания в протоколната практика, които са повлияни от дейността на жени лидери в световната дипломация и политика.

Задълбочено са анализирани посланията, които се предават в контекста на международни срещи, преговори, споразумения и изграждането на външно политическите послания и ефекта от тях.

За да изпълни целите и задачите в дисертацията е отделено внимание на изследването и значението на невербалната изразителност и комуникацията в протоколната практика. Също така са изследвани основните понятия и са представени връзките между тях. За по-голяма яснота и възможност за практическо приложение авторката използва и конкретни случаи на жени имащи значима позиция в международната политика и международните отношения.

За да обоснове своите наблюдения, твърдения и хипотези авторката е направила обстоен преглед на изследванията по темата на дисертационния труд. Проучила е и използвала спазвайки академичните принципи на цитиране трудовете на: един от основните изследователи. Един от тях е Харолд Никълсън който публикува поредица от книги посветени на дипломацията и нейното развитие. Дисертантът използва много подробно неговите изследвания „Дипломация” и „ Дипломатически метод”.” Друг важен автор, който е използван при теоретическата обосновка е Хенри Стюарт и книгата „Американска, дипломатическа и консулска практика”.

Много важен източник е наръчникът на Сър Е. Сатоу, за дипломатическа практика. Също така и книгата на Ж. Сере издава „Дипломатический протокол“. Дж. Ууд и Ж. Серре публикуват дипломатически церемонил и протокол. Българския автор М. Геновски работи върху правни аспекти на дипломатическото и консулско право и резултатите са послужили за анализ в дисертацията. Друг основен автор е А. Ковалев, който пише азбука на дипломацията. Последователно са отразени трудовете на МакКафи, П. Айнис, Й. Големанов, А. Зорин. Интересните изследвания свързани с дипломацията и древността С. Игнатов и П. Ангелов са намерили място в дисертацията. Освен големия брой чуждестранни изследователи подробно са отразени и изследванията на българските И. Владимиров, Й. Кожухаров.

Предвид значението на невербалната комуникация в дисертацията са проучени трудовете на Т. Стоицова. За невербалната комуникация авторката е използвала и информация от книгите на В. Руменчев и М. Алмалех.

Идеята на дисертанта е да реконструира добрите практики на протокола и церемониала в частите където са регистрирани дефицити. Чрез примерите заложени в изследването се цели да се постигне високо ниво на практическа приложимост на труда.

**Глава 1: История, развитие и същност на комуникацията.**

Главата има интердисциплинарен характер. За да разкрие същността и общата характеристика на комуникацията авторката прави обстоен анализ на археологиески и исторически данни. Изследвани са и представени са различните дефиниции за комуникация. Отразено е многообразието на различните определения към коя епоха и култура принадлежат. Авторката не фаворизира никоя от дефинициите, не прави оценки но ги използва пълноценно в по-нататъшната си работа. Обобщавайки всичко постигнато от изследователите преди нея тя отразява видовете комуникации като – многоличностна, групова, корпоративна и масова. Представя също така и моделите на комуникация формулирани от Аристотел и Ласуел.

Отразено е развитието на тези модели върху дипломацията, в която преобладава междуличностната комуникация. Исторически постигнатото ниво на комуникацията е отразено във виенската конвенция за дипломатическите отношения, които дават пряко отражение върху функциите на дипломатическите представителства. Основната линия на разсъждения в дисертацията е необходимостта от развиване на приятелски отношения между държавите на базата на натрупания солиден опит в дипломацията и комуникацията.

Представена е устойчивата формула на процеса на комуникация: възникване на идеята; преобразяване и символи; възприемане на информацията; преобразуване на приетото съобщение; анализ на получената информация; вземане на решения.

Анализът за съотношението между вербалната и невербалната комуникация е установена: „55% от посланието се предава чрез невербалната комуникация , 38% се предава чрез параезика; 7% чрез думите.

В тази глава авторката дава предпочитания на невербалната комуникация в своето изследване.

**В параграф 1.2.** Основни подходи към изучаване на невербалната комуникация отделя особено внимание на методиката на работа и основният инструментариум в международните отношения. Всичко това е потвърдено с редица много конкретни примери. Подчертани са основните фактори, които трябва да бъдат спазени и съобразени при протоколните срещи.

Те са формулирани по следния начин: индивидуалната експресивност; фактори, определящи съответната ситуация; модел на поведение в дадена култура.

Независимо от установените теоретични постановки и натрупания практически опит много често водещи фигури в световната политика и дипломация допускат грешки като ги пренебрегват. Представени са както примери за положителни практики, така и за допуснати грешки.

Авторката е синтезирала от предходните изследователи модел за успешно комуникиране: пренебрегване на вече получена информация; деформиране на информацията; влияние на групата, с която се идентифицира подателят на информация; използване на жаргон; наличие на шум (смущения) в комуникационната верига. Тези смущения вече научно е установено, че могат да бъдат преодолявани като: източникът на информация отчита особеностите на получателя; се използва обратна връзка или дублиране на съобщението; се използва директен и ясен език.

Авторката отразява структурата и елементите на невербалната комуникация, очертани от Васил Райнов: телесен контакт; отстояние; ориентация; поява; поза ; движения на главата; фациална експресия; жестове на ръцете, главата, тялото; поглед; невербални елементи на говора. Като основа за разбирането е възприета класификацията на Толя Стоицова ,,културно-антропологичен, психолингвистичен, психотерапевтичен и психологичен“.

Подробно са разгледани основните подходи в комуникацията. Такива са културно-антропологичния на Едуар Хол при който са разграничени десет основни съобщителни системи: взаимодействие; асоцииране; съществуване; бисексуалност; териториалност; темпоралност; учене; игра; защита; използване на материали. От тях само първата (взаимодействие) е свързана с езика.

При психолингвистичния подход на Рей Бърдхуисъл се стига до извода, че по подобие на речевия език съществува и телесен език.

Съществуващият психотерапевтичен подход на А. Мерабиан изследва езика на тялото и проблемите с които се сблъскват хора от различни култури, когато общуват помежду си. Разгледан е и психологичния подход предпочитан от Т. Стоицова, тъй като той позволява типологизиране на невербалните форми на комуникация с цел по-лесното им приложение в практиката. М. Аргайл разграничава основните цели на невербалните сигнали: управление на социалната ситуация; себепредставяне; Комуникиране на емоционални състояния; предаване на информация за нагласите; контрол на канала.

В **първа глава** са направени важни изводи:

* невербалната комуникация е културно детерминирана; невербалните съобщения могат да са в противоречие с вербалните; обменът на невербална информация в по-голяма си част е несъзнателен; невербалните канали имат важно значение за комуникационните отношения и нагласи.
* невербалната комуникация е сложна, широкоаспектна и много актуална.
* като съществена част от процеса на комуникация, невербалното поведение има специфично приложение в дипломацията.

Разгледана е и класификацията, която разделя невербалните форми на общуване на модалности. Тя обособява невербалните сигнали в следните категории: кинестетична модалност; пространствено-териториална модалност; параезикова модалност; тактилна модалност; обонятелна модалност; цивилизационна модалност.

**В параграф 1.3.** Вербална реторика в политиката.Разгледани са трудовете на В. Руменчев, както и основните тези заложени в тях. Анализирано на написаното от Лойд Джорд за умението на лидера просто, ясно и изразително да комуникира с народа.

Съгласие със заглавието на дисертационния труд е даден пример с М. Тачър, което се превръща в съвременен еталон за ораторско майсторство. Друг положителен пример е взет от М. Калас „...*Гласът – това не са ноти. Това са цветове, с гласа се рисува, понякога той трябва да бъде и тръпчив; нужни са ми всички цветове, за да изразя всички чувства.*”

Разгледани са трудовете на Д. Александрова, Д. Василев, Й. Ведър и са обобщени заложените в тях дефиниции за оратора.

**В параграф 1.4.** Облеклото в протокола. Термини и състав, принципи и правила. Теоретичната основа е и с висока приложна стойност. Използвани са важни елементи от изследванията на И. Хаджийски и Л. Глас.

Посочени са произходът и утвърждаване на правилата на дипломатическия протокол, които произлизат от традициите във висшето общество. Разгледан е и дискусионния проблем за това, дали правилата за облеклото в протокола се отнасят към церемониала или към правилата за приемите.

Представени са видовете облекла свързани с протокола: облекло за дневна визита; облекло за дневна официална визита; траурно облекло; вечерно облекло; вечерно по-официално облекло; за жените е възприето правилното до обед да носят рокли с нормална дължина, след обед – костюми, вечер – дълги рокли или дълги поли с блузи.

Всички варианти на възможните срещи и поводи са облечени в подходящи примери.

В подраздела базово действие на цветовия език акцентира специално в значението на невербалната комуникация. Като основа за разсъжденията и анализите са използвани трудовете на М. Алмалех и принципите на цветовете заложени в хералдиката. Разгледани са посланията на различните цветовете в облеклото и аксесоара.

**В параграф 1.5** Аксесоари и аромати (видове и функции) са разгледани генезиса и развитието на значението в исторически план, също така и тяхното отражение на знаците за принадлежност, ордени, медали, присъждани или връчвани на мъже в по-ранните епохи. Разгледани са и отличията връчвани на дамите в по-ранно време. Параграфа е богато илюстриран с примери. До голяма степен те са свързани с жени, политици и дипломати в ново време.

В етикета са утвърдени близо две дузини правила за използването на парфюм: парфюмът е афродизиак; обонянието е най изострено сутрин; с възрастта обонянието отслабва; обонянието се разбужда с нов аромат; по-големият брой (от три) миризми не се възприемат или се възприемат неправилно; спиртът в парфюма се изпарява за около 10 минути, след което остава чистия аромат; един и същи парфюм ухае различно при различните хора; силният парфюм може да увреди перлите, да затъмни блясъка на кехлибара и др.; парфюмът е създаден да ароматизира тялото, а не дрехите, по които остават петна; ароматът винаги се движи отдолу нагоре; парфюм трябва да се слага през няколко часа, не само сутрин; цветът на косата определя до голяма степен видът; ароматите по кожата стават по-силни и остри при висококалорична и мазна храна; всеки има своя „ароматен кръг“. Радиусът му е приблизително равен на разстоянието на протегната ръка.

По същината си владеенето на майсторството за използване на парфюмите изисква специална подготовка.

**Глава II. Същност и принципи в протокола.**

**В параграф 2.1.** Исторически обзор на възникване и утвърждаване на протоколната практика е проследен генезиса от най-ранната история на човешката история. Разгледана е промяната на отношенията на група хора през историческите периоди и нарастването на необходимостта от мирно решаване на проблеми и конфликти. Приложени са примери от археологията от времето на неолита и енеолита, насетне. Разгледана е ролята на жената в най-ранните човешки общности, където тя е засвидетелствана като богиня майка, като божество с конкретна функция и като жрец и ръководител. Като пример са дадени основните характеристики на богините от митологията. Обърнато е специално внимание на тези богини и женски божества които са символ на сигурност.

Обобщено е едно заключение споделено от болшинството автори и следователи, че женското божество е главното божество на човечеството. Независимо от множеството дискусии за или против матриархата той е отразен като важен елемент от човешката история.

В този параграф е отделено и внимание на моралното и етичното. Разгледани са основни трудове в тази насока. Авторката използва труда на Д. Станков, в който е разгледана нравствената култура на българския народ. Анализиран е акта на ръкостискане като изключително важен за дипломацията и комуникацията през всички епохи.

**В параграф 2.2.** Дипломатически протокол, Държавен протокол и Церемониала като част от тях са разгледани като съвкупност от правила, традиции и условности, които се спазват от правителст­вата, министерствата на външните работи, дипломатическите и консулските представителства и всички останали държавни ор­гани за външни отношения на страните в международното об­щуване.

Анализирано е поведението на граждани и служебни лица в комуникациите на корпоративно и битово ниво. Установен е сериозен дефицит за намирането на актуална и систематизирана литература относно дипломатическия протокол и етикет. Първият монументален труд в тази област у нас е монографията на Михаил Геновски. Доколкото в държавния протокол нещата имат своите устойчиви традиции, то при общуването на бизнес и битово ниво се наблюдава сериозен срив на знанията и уменията. Идеята на автора на настоящата дисертация е чрез настоящия труд да допълни празнините. Важен извод в работата е, че дипломатическата етика включва само някои етични норми, докато дипломатическият протокол включва юридически и етични норми, както и норми на учтивост, прилагани в международните отношения. За да се постигне високо ниво в общуването извън дипломатическия протокол се постигнат норми на учтивост, прилагани в международните отношения и извън дипломатическия протокол. Това е сериозна предпоставка за успешни срещи и последващи резултати.

Авторката селектира някои основни принципа на съвременния протокол оформящи и поведението на жените лидери в нашето съвремие:принцип за хуманност и човечност, изразяващ се в това да се проявява вежливост, тактичност, коректност, учтивост, любезност, скромност и точност;принцип за целесъобразност на действията, съгласно който етикетът позволява човек да се държи разумно, естествено и удобно за самия него и за околните;принцип за красота, или иначе казано за естетическа привлекателност на поведението;принцип за съблюдаване на обичаите и традициите на страната, в която пребивава човек;принцип за спазване правата и свободите на човека, а от него произлизат правилата за уважение на човека, вниманието, учтивостта в отношенията;принцип на умереност, сдържаност, мярка във всичко в протокола.

Дефиниран е церемониалът, който съдържа специфичните особености на всяка една държава, основава се на местните традиции и обичаи, на утвърдените ритуали и народни церемонии и обреди, включително на възприетите религиозни обичаи и вярвания, които изискват определени действия, извършвани с течение на векове по един и същи начин. В този параграф е избрана дефиницията на М. Геновски за церемониал: „тържествен ред, форма на учтивост в официално мероприятие, което се провежда по предварително строго установена програма, за да му се придаде външна тържествена форма“. Правилникът за прилагане на закона за държавния протокол е приет през 2009 г. Според М. Геновски могат да се изведат пет общи принципа, които са валидни за всички държави и които се спазват: за държавен глава; за ръководител на правителства; за чуждестранна делегация; за връчване на акредитивни писма от посланици; за морски почести.

Церемониалът е сложен комплекс от невербални послания, предназначени да придадат особена тържествена, следователно и уважителна форма на държавните ритуали.

Параграфа е илюстриран с националния флаг и щандартите съгласно българското законодателство. Изведени са всички принципи, на които се подчинява протоколната дейност.

**В параграф 2.3.** Поведение по време на политически и дипломатически срещи. Видове срещи са разгледани в детайл провеждането на различните дипломатически срещи. С множество конкретни примери е илюстрирана разликата в официалните, куртоазните и неофициалните срещи.

Екипът на Фишер-Ъри-Патън предлагат добри и ползотворни преговори: да разграничите раждането на идеите от тяхното оценяване; да умножите възможностите върху масата за преговори, вмес­то да търсите единствения отговор; да търсите взаимните ползи; да намерите пътища да улес­ните решенията на отсрещната страна. Много важен извод е, че за да се постигне добър резултат в дипломацията и преговорния процес е необходимо да се достигне до решение основано на принципи, а не на натиск.

Практиката и човешката история показват, че преговорите, които са се превръщали в поставяне на ултиматуми са завършвали катастрофално. Макар и нехарактерно има преговори от „твърд тип”, които са водени от Г. Меер и М. Тачър и са завършвали успешно. Независимо от това този тип преговори съчетават неизбежно и редица компромиси за да завършат преговори с добър резултат. Най-общият извод е характеристиката на преговарящата жена лидер може да бъде охарактеризирана преди всичко като опит за постигане на баланс между двете страни и съхраняване на добри взаимоотношения. Дамите залагат преди всичко на взаимната изгода дори възможността за това да е минимална. Това, което е по-трудно за мъжете лидери, а именно при преговори да се поставят основите върху честност, спазване на интересите на двете страни много по-често се използва с лекота от жените преговарящи.

**В параграф** **2.4.** Държавно посещение, официално посещение, работно посещение, инкогнито са разгледани всички форми и детайли на посещение. Изяснена е терминологията и правната рамка. Обърнато е внимание на отразяването на международните събития в масмедиите. В параграфа са приложени множество политически и международни събития. Разгледан е въпроса за дипломатическите подаръци, който също е придружен от примери за успех и политически гафове.

**Глава III. Джендър изследване на изявени жени в обществения живот, дипломацията и политиката в международен и национален план.**

Направено е уточнение в интерес на работата, че са използвани примери за жени лидери не само от Европа но и от целия свят. Главата е разделена на два основни параграфа.

**В параграф** **3.1.** Жени духовни лидери, водачи и революционери са разгледани най-ярките фигури от тази категория, от тяхното влияние и въздействие за историята и обществото. Използвани са примери от митични до реално съществуващи жени исторически личности. Една от задачите на дисертанта е да представи такива жени лидери, които са останали в страни от общественото влияние. С данни за личността им и анализ там, където е възможно са представени 21 жени лидери оставили дълбока следа в човешката цивилизация. Всички те са илюстрирани.

**В параграф 3.2.** Жени владетели, политици и дипломати са представени 19, като е използван същия похват на ярко изразени жени лидери. Съществуващата диспропорция в обема на представяне на различните дами произлиза от обема информация за тях в биографична, специализирана и политическа литература както и в масмедиите.

**Заключение.**

В заключението е извършено цялостно обобщаване на темата за ролята и значението на жените-лидери в европейската практика. Това е направено без да се повтарят фактите, анализите и заключенията от трите глави. Аргументацията и изводите са базирани на статистически и исторически данни от достъпни и проверени източници. Може да се проследи устойчивото включване на жените в управлението на страната. За периода от Освобождението на България до наши дни са проследени промените показващи броя на жените в обществения живот на местно и национално ниво. В началото на този период е констатирано ярко неравенство между мъжете и жените на всички нива. Констатира се, че има недостатъчна информация в литературата за присъствието на жените в българската политика. Използвани са данни от изследване проведено през 2013 г. от Болкан асист по Проект „Повече жени в европейската политика – повече жени през 2014 г. Също така от изследването на „Галъп интернешънъл“. „Светът би бил по-добро място, ако политиците са предимно жени“. Преобладаващото мнозинство от анкетираните потвърждава тезата, че светът би бил по-добър ако го управляват жени. Направен е сравнителен анализ между резултатите от България и други страни от региона с културни и религиозни разлики.

Констатира се нарастване на присъствие на жените в годините след промените от 1989 г. Например жените избрани за народни представители варират на възраст между 35 и 55 години с изключително разнообразни професии. Повишава се и ръста на избора на жени за министри. Повишава се и броя на жените за избиране за областни управители. Процентното съотношение е сравнително еднакво с избраните жени за депутати. Сравнително по-малък е броя на жените кметове около 11%. Представени са данни за жени на високи позиции или с успешен бизнес, които не са включени в трета глава. Като назначаването на жена на висша позиция във Ватикана, жена избрана за президент на Грузия, първата жена, която застава на ЦРУ в САЩ, първата жена председател на Камарата на представителите в САЩ, първата жена шеф на парламента на Кипър.

Заключението позволява да се направят много сериозни изводи и сравнения за мястото на жената в обществения и политически живот в Република България.

**Приносни моменти.**

1. Подробно е представена цялостната структура на протокол на практика, церемониал и етикет в Република България.

2. Изяснени са и представени в логичен порядък начините на въздействие и комуникация на протоколната практика.

3. Изготвен е анализ на основните вербални и невербални форми на комуникация.

4. Събран и обобщен е исторически и медиен материал показващ образа на най-видните представителки, жени лидери и техните постижения в комуникацията и протоколната практика.

5. Изготвяне кратък но много пълен справочник с биографични данни и илюстрация за жените лидери в Европа и света.

6. Изработен е кратък терминологичен речник обобщаващ основните термини застъпени в дисертационния труд.

7. Дисертацията е разработена така, че да може да изпълнява директно ролята на практическо пособие.

**Списък на публикациите, свързани с дисертационното изследване.**

1. Зафирова, Теодора (2014), Невербална комуникация. Облеклото на деловата жена. In: Лятна школа по ПР: Комуникация и култура, 05-06 юли 2014, Нов Български Университет, София, България.
2. Зафирова, Теодора (2015), Посланията на облеклото в политическите комуникации, In: Годишник на Департамент Масови комуникации, (2015), Нов Български Университет, София, България.
3. Зафирова, Теодора (2015), Мястото на морала и почтеността в протокола и комуникацията, In: Есенна научна конференция на Департамент Масови комуникации, Личността в медиите и в ПР-а, 25-26 ноември 2015, Нов Български Университет, София, България.
4. Зафирова, Теодора (2016), В политиката – търсете жената! In: Годишник на Департамент Масови комуникации (2016), Нов Български Университет, София, България.
5. Зафирова, Теодора (2017), Международни събития и протокол: медийно отразяване. In: ХIХ Лятна школа по ПР: Свободата на словото в дигиталната епоха, 15-17 юни 2017, Нов Български Университет, София, България.
6. Зафирова, Теодора (2017), Протоколната практика като комуникация във външната политика, In: Newmedia21.eu/Медиите на 21 век. Онлайн издание за изследвания, анализи и критика, (2017), София, България.
7. Зафирова, Теодора (2017), Ролята на протокола при представяне на международни политически събития в медиите, In: Международни отношения, списание за дипломация, политика и икономика, бр.4, (2017), София, България.